《穹石堂》
宋代·苏钦

新堂良佳哉，前山罗万戟。
中有倚天石，玉立破深碧。
异时老夕郎，直道众谗咋。
不种南山豆，聊卜辋川宅。
举头得佛观，喜甚几折屐。
名加一字褒，价重连城璧。
忽骑箕尾去，胜概堕岑寂。
乃孙丘壑姿，结屋踵前迹。
时呼名胜流，谈觞阅晨夕。
向来富贵人，搜索遍山泽。
舳舻蔽江淮，斧凿巧鑱刻。
屡闻挥橐金，所得仅鸡肋。
谁能燕坐间，领略在几席。
要知此段奇，自是天所惜。
吾生事幽讨，佳处皆足历。
是中一延睇，颇觉慰平昔。
会须买东邻，来作堂中客。
公乎肯见容，斯言当不食。

作者简介：苏钦，字伯臣，一字伯承（清乾隆《仙游县志》卷二九），仙游（今属福建）人。徽宗宣和六年（一一二四）进士，调惠州录事参军。历知闽清、闽县、新建县。高宗绍兴二十四年（一一五四），擢知巴州（《建炎以来系年要录》卷一六七）。二十八年，知阆州，寻除利州路转运判官、转运使，卒于官。有《两汉提要》十卷（《仙游县志》卷三三），已佚。事见《莆阳文献》列传第一八。今录诗十首。